62019TJ0169_RES
Vec T‑169/19
Style & Taste, SL
proti
Úradu Európskej únie pre duševné vlastníctvo
Rozsudok Všeobecného súdu (desiata rozšírená komora) z 2. júna 2021
„Ochranná známka Európskej únie – Konanie o vyhlásení neplatnosti – Obrazová ochranná známka Európskej únie zobrazujúca hráča konského póla – Skorší vnútroštátny dizajn – Relatívny dôvod neplatnosti – Článok 52 ods. 2 písm. d) nariadenia (ES) č. 40/94 [teraz článok 60 ods. 2 písm. d) nariadenia (EÚ) 2017/1001]“
Ochranná známka Európskej únie – Vzdanie sa, zrušenie a neplatnosť – Relatívne dôvody neplatnosti – Používanie ochrannej známky, ktoré možno zakázať na základe iného skoršieho práva – Právo priemyselného vlastníctva – Obrazová ochranná známka zobrazujúca hráča konského póla – Skorší vnútroštátny dizajn
[Nariadenie Rady č. 40/94, článok 52 ods. 2 písm. d)]
(pozri body 25 – 32)
Zhrnutie
Potom, čo spoločnosť The Polo/Lauren Company LP podala na Úrade Európskej únie pre duševné vlastníctvo (EUIPO) 29. septembra 2004 prihlášku, bolo pre ňu zapísané obrazové označenie zobrazujúce hráča konského póla ako ochranná známka Európskej únie. Ochranná známka bola zapísaná 3. novembra 2005.
Dňa 23. februára 2016 podala spoločnosť Style & Taste, SL, návrh na vyhlásenie neplatnosti spornej ochrannej známky na základe článku 52 ods. 2 písm. d) nariadenia č. 40/94 (
1
), podľa ktorého sa ochranná známka Európskej únie vyhlási za neplatnú, ak používanie tejto ochrannej známky môže byť zakázané na základe skoršieho práva priemyselného vlastníctva. (
2
) Na podporu svojho návrhu na vyhlásenie neplatnosti sa odvolávala na španielsky dizajn zapísaný 4. marca 1997.
Vzhľadom na to, že jej návrh na vyhlásenie neplatnosti bol zamietnutý rozhodnutím piateho odvolacieho senátu EUIPO zo 7. januára 2019 z dôvodu, že platnosť zápisu skoršieho dizajnu uplynula 22. mája 2017, podala Style & Taste žalobu na Všeobecný súd, ktorou sa domáhala zrušenia tohto rozhodnutia.
Všeobecný súd vo svojom rozsudku po prvýkrát rozhodol, že návrh na vyhlásenie neplatnosti ochrannej známky Európskej únie založený na článku 52 ods. 2 nariadenia č. 40/94 sa musí zamietnuť v prípade, že podmienky na zákaz používania tejto ochrannej už nie sú splnené v čase, keď EUIPO rozhoduje o tomto návrhu. Žalobu preto zamietol.
Posúdenie Všeobecným súdom
Všeobecný súd na úvod pripomína, že ustanovenia nariadenia č. 40/94 sa majú vykladať s ohľadom na zásadu prednosti, podľa ktorej má staršie právo prednosť pred ochrannými známkami zapísanými neskôr.
Všeobecný súd ďalej uvádza, že použitie prítomného času v článku 52 nariadenia č. 40/94 naznačuje, že EUIPO musí overiť, či podmienky na vyhlásenie ochrannej známky Európskej únie za neplatnú na základe tohto ustanovenia boli splnené v čase, keď rozhoduje o návrhu na vyhlásenie neplatnosti. Na druhej strane Všeobecný súd zdôrazňuje, že zo systematiky ostatných ustanovení nariadenia č. 40/94 týkajúcich sa relatívnych dôvodov neplatnosti, a najmä jeho článku 56 ods. 2 vyplýva, že návrh na vyhlásenie neplatnosti sa musí zamietnuť, ak sa s istotou preukáže, že konflikt so staršou ochrannou známkou Európskej únie zanikol po skončení konania o vyhlásenie neplatnosti.
Všeobecný súd sa preto domnieva, že majiteľ skoršieho práva priemyselného vlastníctva uvedeného v článku 52 ods. 2 písm. d) nariadenia č. 40/94 musí preukázať, že môže zakázať používanie spornej ochrannej známky Európskej únie nielen ku dňu podania alebo dňu práva prednosti tejto ochrannej známky, ale aj ku dňu, ku ktorému EUIPO rozhodlo o návrhu na vyhlásenie neplatnosti. V prejednávanej veci Všeobecný súd konštatuje, že Style & Taste ani neuviedla, ani a fortiori nepreukázala, že by podľa španielskeho práva bolo možné zakázať používanie ochrannej známky Európskej únie na základe španielskeho dizajnu, ktorého platnosť zápisu uplynula. V dôsledku toho sa domnieva, že ku dňu prijatia napadnutého rozhodnutia už nemohlo byť používanie spornej ochrannej známky zakázané na základe skoršieho dizajnu uplatneného spoločnosťou Style & Taste.
(
1
)	Nariadenie Rady (ES) č. 40/94 z 20. decembra 1993 o ochrannej známke spoločenstva (Ú. v. ES L 11, 1994, s. 1; Mim. vyd. 17/001, s. 146), zmenené [nahradené nariadením Rady (ES) č. 207/2009 z 26. februára 2009 o ochrannej známke Európskej únie (Ú. v. EÚ L 78, 2009, s. 1), zmenené a tiež nahradené nariadením Európskeho parlamentu a Rady (EÚ) 2017/1001 zo 14. júna 2017 o ochrannej známke Európskej únie (Ú. v. EÚ L 154, 2017, s. 1)].
(
2
)	Článok 52 ods. 2 písm. d) nariadenia č. 40/94 [teraz článok 60 ods. 2 písm. d) nariadenia 2017/1001].